Θεραπεία ενδοκράνιων ανευρυσμάτων ευρέος αυχένος με ενδαγγειακή προσπέλαση
Authors: Μαγκούφης Γεώργιος 
Published: August 2021

Εισαγωγή: Η ενδαγγειακή θεραπεία με ηλεκτρολυτικά αποσπώμενα σπειράματα ως εναλλακτική μέθοδος αντιμετώπισης των ενδοκρανίων ανευρυσμάτων παρ' ότι κλινικά ασφαλής, συνδέεται με χαμηλά ποσοστά άμεσης απόφραξης και με αυξημένο ποσοστό υποτροπής στο follow-up που αφορά ιδιαίτερα τα μεγάλα και ανατομικά περίπλοκα ανευρύσματα που αποτέλεσαν την αρχική ένδειξη της μεθόδου. Στόχος αυτής της μελέτης ήταν να διερευνήσει τα αποτελέσματα των μεθόδων που χρησιμοποιούνται στην αντιμετώπιση εκείνης της κατηγορίας ανευρυσμάτων που έχουν την τάση να παρουσιάζουν υψηλά ποσοστά επανασηραγγοποίησης. Η μέθοδος της ανακατασκευής του τοιχώματος του αγγείου με την χρησιμοποίηση μπαλονιού προστασίας, η τοποθέτησις μεταλλικών ενδοπροθέσεων με πλήρωση του ανευρύσματος με σπειράματα και τέλος η χρησιμοποίησις υγρού εμβολικού υλικού (Onyx) με ή χωρίς τοποθέτηση ενδοπροθέσεως. Μέθοδος-Αποτελέσματα: Από τον Ιούλιο 2004 μέχρι σήμερα, αντιμετωπίσθηκαν με εμβολισμό 117 ασθενείς, με 120 ανευρύσματα ευρέος αυχένος. Σε 52 ανευρύσματα χρησιμοποιήθηκε μπαλόνι προστασίας και έγινε πλήρωση με σπειράματα. Πλήρης απόφραξη επιτεύχθηκε σε ποσοστό 79%, σε 10% παρέμεινε υπολειμματικός αυχένας και σε 12% υπολλειμματικό ανεύρυσμα. Εκ των 46 ασθενών με follow-up, 82% είχαν πλήρη απόφραξη, 18% υπολειμματικό ανεύρυσμα. Σε 55 ανευρύσματα που αντιμετωπίσθηκαν με τοποθέτηση ενδοπρόθεσης και σπειραμάτων επιτεύχθηκε πλήρης απόφραξη σε 82%, παρουσία υπολειμματικού αυχένα σε 5% και υπολειμματικού ανευρύσματος σε 13%. Στο follow-up, 91% είχαν πλήρη απόφραξη και 9% υπολειμματικό ανεύρυσμα. Σε 13 ανευρύσματα που αντιμετωπίσθηκαν με Onyx επιτεύχθηκε πλήρης απόφραξη στο 100%. Εξ’ αυτών, 15% παρουσίασαν επανασηραγγοποίηση στο follow-up και χρειάσθηκε να αντιμετωπισθούν εκ νέου με Onyx και stent με πλήρη επιτυχία. Κανένας από τους ασθενείς που αντιμετωπίσθηκαν δεν υπέστη επαναιμορραγία στο χρόνο του follow up. Μία ασθενής παρουσίασε εκτεταμένη θρόμβωση της έσω καρωτίδος αμέσως μετά την τοποθέτηση μεταλλικής ενδοπροθέσεως, που οφείλετο σε αντίσταση στην κλοπιδογρέλη. Δεν παρατηρήθηκε θνητότητα ή νοσηρότητα που να αποδίδεται στην μέθοδο της θεραπείας. Συμπέρασμα: Η εμπειρία μας από τον εμβολισμό ανευρυσμάτων ευρέος αυχένα, είναι εξαιρετικά ενδιαφέρουσα. Ο εμβολισμός με μπαλόνι προστασίας προσφέρεται για ανευρύσματα ευρέως αυχένα όπου δεν συμμετέχει μεγάλο τμήμα της περιμέτρου του αγγείου. Σε ανευρύσματα όμως όπου χρειάζεται ανακατασκευή του τοιχώματος στο επίπεδο του αυχένα, η μέθοδος ενδοπρόθεσης σε συνδυασμό με σπειράματα έχει καλύτερα και σταθερότερα αποτελέσματα. Τέλος σε ιδιαίτερα δυσπλαστικά ανευρύσματα η μέθοδος με Onyx σε συνδυασμό με ενδοπρόθεση εξασφαλίζει την προσφορότερη λύση, αν και είναι ιδιαίτερα περίπλοκη για ευρεία χρήση. Μελλοντικές εξελίξεις στην τεχνολογία των ενδοπροθέσεων με μικροπορώδη υφή ενδέχεται στο μέλλον να προσφέρουν την δυνατότητα αντιμετωπίσεως μόνο με ενδοπροθέσεις για ειδικές κατηγορίες ανευρυσμάτων, επιτρέποντας την πλήρη ανακατασκευή του τοιχώματος του θυγατρικού αγγείου στο επίπεδο του αυχένος του ανευρύσματος, προσφέροντας οριστική θεραπεία των ιδιαίτερα δυσπλαστικών, μεγάλων και γιγαντιαίων ανευρυσμάτων εγκεφάλου.